Sprenger diker for å berge byer
I store deler av Tyskland og Tsjekkia fortsetter vannet å stige. Mellom-Europa har ikke vært rammet av en verre flom siden 2002 - mange steder er vannstanden den høyeste på hundrevis av år. For å berge omkringliggende bebyggelse, bestemte myndighetene i Bitterfeld seg for å sprenge en av dikene som demmer opp elven Mulde. Frykten for at vannet skulle velte ukontrollert inn over byen var til slutt så høy at de ansvarlige ikke så noen annen utvei. BAKGRUNN:Minst fire mistet livet i flommen i Mellom-EuropaVannmassene visket ut store deler av landevei L139 og etterlot store kratre. I byen ble rundt 10.000 mennesker oppfordret til å forlate sine hjem. Minst ti mennesker har mistet livet i ulykker etter flommen. I dag er situasjonen særlig ille i Dresden, hvor man forbereder ytterligere evakueringer. - Vannstanden stiger langsomt, men kontinuerlig, sier talskvinne Heike Großmann til ARD. I byen Halle har situasjonen også tilspisset seg de siste timene. - Vannstanden er den høyeste på 400 år, opplyser en talsmann.Mange tyskere er nå kritiske til myndighetenes innsats for å øke beredskapen etter den dramatiske storflommen i 2002. - Jeg lurer egentlig på hva myndighetene har lært, undrer Monika Heilemann i byen Grimma syv mil sør for Bitterfeld. Hun vasser gjennom sin raserte gave- og drikkevareforretning, hvor flommen har forårsaket enorm skade de siste dagene. Byen i Sachsen ble også hardt rammet ved den forrige flommen.Siden har forsikringspremiene økt dramatisk - og Heilemann har ikke hatt økonomi til å betale dem. Dermed risikerer hun nå å måtte stenge, hvis hun ikke finner midler til å gjenoppbygge på egen hånd. - Dette er en katastrofe på flere måter - også finansielt, sier hun til VG. Rundt 50 000 personer fra forsvaret, sivilforsvaret, politiet og øvrige organisasjoner er i katastrofeberedskap i en rekke tyske delstater. Det er rapportert om over ti dødsfall. Tusenvis har blitt brakt i sikkerhet - mange av dem hentet ut av sine hjem i gummibåter i siste liten.I Tyskland har det fremfor alt vært sørlige og østlige områder som har vært rammet, men nå forflytter trusselen seg nordover. Mens man enkelte steder allerede er i gang med oppryddingen, kimer katastrofealarmen andre steder. I enkelte områder er det erklært unntakstilstand. I Niedersachsen forbereder man seg på at Elben skal flomme over. Flere skoler er stengt i traktene rundt Dannenberg for å innkvartere beredskapstropper. I Magdeburg forbereder man seg på den verste flommen på minst hundre år. Vannet stiger ifølge Die Welt med fire centimeter i timen i formiddag. Værmeldingen tyder ikke på at situasjonen vil bedre seg med det første og det forventes fortsatt flere dramatiske dager både i Tyskland og i Tsjekkia. Røde Kors advarer folk mot å dra ut til dikene for å se på høyvannet. - Det hersker livsfare, lyder den klare oppfordringen.
Her river de voldsomme vannmassene med seg landeveien like utenfor Bitterfeld.